Virttaa

Virttaa on kylä ja taajama Loimaan kaupungin Alastarolla, Varsinais-Suomessa. Taajamassa on 227 (2021) ja postinumeroalueella 436 asukasta (2023). Virttaa rajautuu lännessä Pöytyään, pohjoisessa Säkylään ja Huittisiin sekä etelässä Oripäähän.

Vuonna 2017 Virttaa valittiin Varsinais-Suomen vuoden kyläksi.
 Historia 
Historiallisesti Virttaa eli Virtsanoja kuului vuoteen 1869 Loimaan pitäjään, jolloin se liittyi pitäjästä itsenäistyneeseen Alastaroon. Vuonna 2009 Alastaro liittyi Loimaan kaupunkiin.

Virttaan kansakoulu aloitti toimintansa vuonna 1877. Koulun nykyinen tontti saatiin lahjoituksena kirkon vierestä, ja opetus alkoi siellä 1883. Ensimmäisenä syksynä Virttaan koulussa opiskeli 7 tyttöä ja 9 poikaa. Opetustilat uusittiin vuosina 1950 ja 1960. Koulu lakkautettiin vuonna 2021, ja nykyisin virttaalaiset käyvät koulussa Alastarolla ja Oripäässä. Myös Virttaan Niittykylässä on toiminut vuosina 1947–64 kansakoulu. 

Kirjasto Virttaalle perustettiin vuonna 1862, ja se siirtyi Alastaron kunnan alaisuuteen 1927. Kirjaston toiminta päättyi Loimaan kaupungin päätöksellä 2014.

Talvi- ja jatkosodassa kaatui 18 virttaalaista. Vuonna 1951 paljastettu sankarihaudan muistomerkki Nukkuva sotilas on Ilmari Wirkkalan suunnittelema.
 Kirkko 

Virttaan saarnahuonekunta perustettiin virallisesti vuonna 1809, mutta kylässä tiedetään olleen saarnahuone jo vuonna 1740. Nykyinen Virttaan kirkko valmistui vuonna 1845, ja sen on suunnitellut rakennusmestari Carl Vettervik. Se rakennettiin kyläläisten toimesta pääasiassa talkootyönä. Kristusta ristillä esittävän alttaritaulun on maalannut Jonas Bergman, ja se on ollut aiemmin Loimaan kirkossa, joka siirrettiin Alastarolle vuosina 1840–41 sen jäätyä tarpeettomaksi Kanta-Loimaan kirkon valmistuttua. Vuonna 1782 rakennettu saarnastuoli on niin ikään peräisin Loimaalta, ja sen väitetään olevan Kustaa III:n lahjoittama. Virttaan kirkon omistanut, vuonna 1957 perustettu kirkkoyhdistys lakkautettiin 2012 ja nykyään kirkko kuuluu Loimaan seurakunnan omistukseen.

Kirkkoa ympäröivä hautausmaa on perustettu vuonna 1827, ja sitä laajennettiin 1940. Ruumishuoneen seinältä löydetyn kaiverruksen mukaan hautausmaan maa-alue on Tuomo (Thomas) Tuomonpoika Tuomolan lahjoittama. Kaiverrus valettiin pronssiin ja kiinnitettiin kirkon vieressä olevaan kiveen 1959 arkkipiispa Ilmari Salomiehen suorittaman tarkastuksen yhteydessä.

 Maantiede 
Maisemaa kylän ympäristössä hallitsee Virttaankangas, jonka tasainen harjumaasto on muodostanut hyvät edellytykset sekä varalaskupaikkaa että moottorirataa varten. Samoin se on mahdollistanut Turun seudun tekopohjavesihankkeen alueella. Virttaankankaalla kulkee usean kunnan alueelle ulottuva, ulkoiluun tarkoitettu harjureitti.

 Nähtävyydet 
Harjureitti on vuonna 1998 avattu lähes 30 kilometrin pituinen ulkoilureitti, joka kulkee Loimaan, Oripään, Säkylän ja Huittisten alueella. Virttaankankaan ympäristössä kulkevan reitistön kohteita ovat muun muassa Myllylähde, Kankaanjärvi sekä lukuisat taukopaikat. Virttaan kyläkeskuksesta pohjoiseen sijaitsevat Alastaron moottorirata sekä Alastaro Golf. Eräänlaisena nähtävyytenä voidaan pitää myös kylässä vuosikymmenien ajan toiminutta kyläkauppaa.

 Liikenne 
Virttaa sijaitsee kantatien 41 varressa, jonka läheisyydessä kylän alueella sijaitsee ilmavoimien käyttämä lentokoneiden varalaskupaikka, ja kylän pohjoispuolelta kulkee myös seututie 213 Loimaalta Säkylään. Kylää halkoo Virttaanraitti eli paikallistie 12577.

Matkaa entiseen kuntakeskukseen Alastarolle on 12 kilometriä ja Loimaalle 26 kilometriä.

 Katso myös 

 Virttaan työväentalo

Lähteet

 Aiheesta muualla 
 Virttaan seudun kyläyhdistyksen sivu

Luokka:Alastaron kylät
Luokka:Loimaan taajamat
Luokka:Varsinais-Suomen vuoden kylät